पाएं अपने शहर की ताज़ा ख़बरें और फ्री ई-पेपरडाउनलोड करें
काम से घर लौट रहे मजदूर को गिट्टी से भरे तेज रफ्तार डंपर ने रौंद दिया। इससे मजदूर ने मौके पर ही दम तोड़ दिया। हादसे के बाद ड्राइवर डंपर मौके पर छोड़कर भाग गया। हादसे की सूचना मिलते ही देड़तलाई पुलिस चौकी से प्रभारी दिलीपसिंह मौके पर पहुंचे और शव को पोस्टमार्टम के लिए खकनार के अस्पताल भिजवाया।
हादसे के बाद डंपर ड्राइवर पास के एक खेत में जा छुपा था। ग्रामीणों की सूचना पर पुलिस ने उसे गिरफ्तार कर लिया। झोलपुरा निवासी 32 वर्षीय सुनील पिता माजूलाल मजदूरी करता था। शुक्रवार को वह काम से आमुल्लाखुर्द गया था। यहां से लौटने में रात हो गई। कोई साधन नहीं मिलने पर वह पैदल ही गांव की ओर चल दिया।
आमुल्ला-झोलपुर के बीच रात करीब 8 बजे गिट्टी से भरे तेज रफ्तार डंपर एमपी-12-एच-0436 ने उसे रौंद दिया। सिर पर से पहिया निकलने के कारण सुनील ने मौके पर ही दम तोड़ दिया। हादसे के बाद ड्राइवर हनीफ पिता शेख अजीज डंपर छोड़कर भाग निकला।
ग्रामीणों ने उसे भागते देख पुलिस को सूचना दी। मौके पर पहुंची पुलिस ने सुनील का शव अस्पताल पहुंचाने के बाद ग्रामीणों के बताए अनुसार ड्राइवर हनीफ की तलाश की। वह पास के एक खेत में छुपा मिला। पुलिस ने उसे गिरफ्तार कर उसके खिलाफ धारा 304 ए के तहत केस दर्ज किया है। हनीफ मूलतः सीधी जिले के ग्राम गिराह का रहने वाला है। फिलहाल वह खंडवा जिले के पंधाना में रह रहा है।
एक रायल्टी पर लगा रहे तीन से चार ट्रीप
ग्रामीणों ने बताया क्षेत्र में रेत-गिट्टी का अवैध कारोबार बढ़ रहा है। एक रायल्टी पर वाहनों से तीन से चार ट्रीप लगाई जा रही है। ड्राइवर वाहन तेज गति से दौड़ा रहे हैं लेकिन इन्हें रोकने वाला कोई नहीं है।
पुलिस, खनिज विभाग और राजस्व विभाग इन पर कोई कार्रवाई नहीं कर रहा है। शुक्रवार रात हुए हादसे में भी ड्राइवर हनीफ पंधाना से डंपर में गिट्टी भरकर रत्नापुर ले जा रहा था। तेज रफ्तार डंपर से उसने सुनील को रौंद दिया। सुनील के परिवार में तीन साल का बेटा और पत्नी है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn